Document ID: /roh_data/filtered/fineweb-2-filterrobots_roh.jsonl.gz/52397

I dà allergias, ch'èn curablas, ed autras, nua che quai na va betg. Tge ch'i dat dentant adina èn medicaments cunter ils sintoms da las allergias.
Allergias curablas e betg curablas
Ina maniera per curar allergias è ina sort da vaccinaziun. Quai è pussaivel tar allergias da piztgadas d'avieuls u da vespras u er tar in'allergia da pollens. Tar questa metoda ha il corp da vegnir disà vi dals allergens. Quai vegn fatg cun squittas e tut tenor er cun tablettas.
Quant savens ch'ins ha da repeter la terapia è fitg different. Quai dependa adina quant ferm che l'allergia è ed er sin tge ch'ins è precis allergic.
Tar allergias da mangiativas na datti enfin oz nagins medicaments per tractar l'allergia sezza.
Evitar ils allergens è l'unic che funcziuna propi
La scienza è bain londervi. I dat er gia autras terapias er per autras allergias. Quellas na vegnan però anc betg vendidas.
L'unica metoda – e quella vegn cussegliada er fin oz adina er da medis – è quella dad evitar quai che causescha l'allergia, ils allergens.
Vul dir, tgi ch'è allergic sin nuschs lascha davent las nuschs e tgi ch'è allergic sin pail da giat na lascha betg il giat en letg. Quai è la meglra metoda per evitar in schoc allergic.
RR actualitad 06:00+